Meget tyder på, at der kommer markant færre juleindbrud end ventet.

Et indbrud kan sætte skår i selv den bedste juleferie. Heldigvis kunne TV2 Nord for tre dage fortælle, at et rekordår måske var under opsejling . Til og med 24. december havde Nordjyllands Politi blot modtaget fem anmeldelser om indbrud i julen. Helt så imponerende ser det imidlertid ikke ud den 28. december, hvor tallet er steget til 30, hvoraf syv anmeldelser er kommet inden for det seneste døgn. Bedre end ventet Trods stigningen ligger antallet af indbrud på et meget fornuftigt leje. Det fortæller politikommissær ved Nordjyllands Politi, Ulf Munch Sørensen. - Et indbrud er jo i realiteten et for meget, men alt i alt har vi ikke oplevet en voldsom stigning sammenlignet med de seneste år, som man ellers kunne have frygtet, fordi flere nu rejser, da de ikke længere skal bekymre sig om corona, siger han. Den 28. december sidste år havde Nordjyllands Politi modtaget fem-seks færre anmeldelser sammenlignet med i år. Sammenlignes tallene med dem, man så før corona, er der dog grund til at glæde sig. I hvert fald hvis tendensen fortsætter. Det er til trods for, at flere forsikringsselskaber forud for julen frygtede, at der ville komme langt flere indbrud. - Vi er glade for, at tallene er så lave. Indtil videre er det et rigtig godt udgangspunkt, men det er for tidligt at have armene over hovedet. Vi kan først give det reelle billede på den anden sidste af nytår, når de fleste er kommet hjem fra ferie, siger Ulf Munch Sørensen.